Document ID: 32013R1114

UREDBA KOMISIJE (EU) br. 1114/2013
оd 7. studenoga 2013.
o izmjenama Uredbe (EZ) br. 1857/2006 u vezi s razdobljem njezine primjene
EUROPSKA KOMISIJA,
uzimajući u obzir Ugovor o funkcioniranju Europske unije, a posebno njegov članak 108. stavak 4.,
uzimajući u obzir Uredbu Vijeća (EZ) br. 994/98 od 7. svibnja 1998. o primjeni članaka 92. i 93. Ugovora o osnivanju Europske zajednice na određene kategorije horizontalnih državnih potpora (1),
nakon objavljivanja nacrta ove Uredbe (2),
nakon savjetovanja sa Savjetodavnim odborom za državne potpore,
budući da:
(1)
Uredba Komisije (EZ) br. 1857/2006 (3) prestaje važiti 31. prosinca 2013.
(2)
Komunikacijom o modernizaciji državnih potpora u EU-u (4) od 8. svibnja 2012. Komisija je započela opsežnu reviziju pravila o državnim potporama. U kontekstu te revizije Uredba (EZ) br. 994/98 već je izmijenjena Uredbom Vijeća (EU) br. 733/2013. (5) Određeni broj ostalih zakonodavnih instrumenata bitnih za ocjenu državnih potpora u poljoprivrednom sektoru još je u postupku revizije, prije svega buduća pravila primjenjiva na ruralni razvoj, nove smjernice za državne potpore u poljoprivredi i nova Opća uredba o skupnom izuzeću kojom se zamjenjuje Uredba Komisije (EZ) br. 800/2008 (6). Prilagodbu tih instrumenata neće biti moguće dovršiti prije isteka valjanosti Uredbe (EZ) br. 1857/2006 ili se oni 1. siječnja 2014. neće u potpunosti primjenjivati. Kako bi se osigurao dosljedan pristup u svim instrumentima državnih potpora, potrebno je produžiti razdoblje primjene Uredbe (EZ) br. 1857/2006 do 30. lipnja 2014.
(3)
Uredbu (EZ) br. 1857/2006 stoga treba na odgovarajući način izmijeniti.
(4)
Pri provedbi politike ruralnog razvoja važno je omogućiti kontinuitet i neometani prelazak s jednog programskog razdoblja na sljedeće. Razdoblje preklapanja primjene programâ ruralnog razvoja te odgovarajućih pravnih odredaba programskog razdoblja 2007.-2013. i onih sljedećeg programskog razdoblja jest neizbježno. U tom kontekstu države članice smiju, uz određene uvjete, preuzimati obveze u skladu s Uredbom (EZ) br. 1698/2005 (7) i nakon isteka programskog razdoblja 2007.-2013., do 31. prosinca 2015. Stoga je u cilju pravne sigurnosti primjereno razjasniti da bi se u slučaju kada Uredba (EZ) br. 1857/2006 upućuje na kriterije iz Uredbe (EZ) br. 1698/2005, ti kriteriji i dalje trebali primjenjivati za ocjenjivanje državnih potpora u skladu s Uredbom (EZ) br. 1857/2006 tijekom produljenog razdoblja primjene, čak i nakon stupanja na snagu nove Uredbe kojom se zamjenjuje Uredba (EZ) br. 1698/2005.
(5)
S obzirom na produljenje razdoblja primjene Uredbe (EZ) br. 1857/2006, neke države članice možda će željeti produljiti mjere o kojima je dostavljen sažetak informacija u skladu s člankom 20. te Uredbe. Radi smanjenja administrativnog opterećenja, primjereno je utvrditi da se sažetak informacija o produljenju tih mjera može smatrati dostavljenim Komisiji, pod uvjetom da dotične mjere nisu bitno izmijenjene.
(6)
Ova Uredba treba stupiti na snagu sljedećeg dana od dana objave u Službenom listu Europske unije kako bi se prije isteka valjanosti Uredbe (EZ) br. 1857/2006 omogućilo produljenje njezina roka primjene,
DONIJELA JE OVU UREDBU:
Članak 1.
U članku 23. stavku 1. Uredbe (EZ) br. 1857/2006 drugi podstavak zamjenjuje se sljedećim:
„Primjenjuje se od 1. siječnja 2007. do 30. lipnja 2014.”
Članak 2.
Ako uslijed izmjene Uredbe (EZ) br. 1857/2006 država članica želi produljiti mjere za koje je Komisiji podnesen sažetak informacija u skladu s člankom 20. te Uredbe, smatra se da je sažetak informacija o produljenju tih mjera dostavljen Komisiji, pod uvjetom da dotične mjere nisu bitno izmijenjene.
Članak 3.
U slučaju kada Uredba (EZ) br. 1857/2006 upućuje na kriterije iz Uredbe (EZ) br. 1698/2005, ti se kriteriji i dalje primjenjuju za ocjenjivanje državnih potpora u skladu s Uredbom (EZ) br. 1857/2006 tijekom produljenog razdoblja primjene, čak i nakon što nova Uredba kojom se zamjenjuje Uredba (EZ) br. 1698/2005 stupi na snagu.
Članak 4.
Ova Uredba stupa na snagu sljedećeg dana od dana objave u Službenom listu Europske unije.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 7. studenoga 2013.

Labels: 4
19
6